ORDE do 17 de xuño de 2010 pola que se convocan prazas de residencia nos centros residenciais docentes do Instituto Politécnico Marítimo-Pesqueiro de Vigo e na Escola Oficial Náutico-Pesqueira de Ferrol, dependentes da Consellería do Mar, para o curso académico 2010-2011.
CONSELLERÍA DO MAR — III. OUTRAS DISPOSICIÓNS — 21/07/2010

O Real decreto 4189/1982, do 29 de decembro, ao abeiro das normas constitucionais, estatutarias e legais correspondentes, traspasa á Comunidade Autónoma de Galicia funcións e servizos da Administración do Estado en materia de ensinanzas profesionais náutico-pesqueiras.
O Decreto 428/1993, do 17 de decembro, polo que se regula e refunde a normativa en materia de formación náutico-pesqueira, nos artigos 9.2.b) e 24, fai referencia á prestación de servizos complementarios polos centros, ao sistema de acceso dos alumnos a estes e ás axudas e, na súa disposición derradeira, faculta a Consellería do Mar para o desenvolvemento e execución do disposto nel.
O Decreto 312/2009, do 28 de maio, polo que se establece a estrutura orgánica da Consellería do Mar atribúe á Dirección Xeral de Desenvolvemento Pesqueiro a ordenación, dirección e coordinación das atribucións que ten asumidas a consellería en materia de ensino náutico-pesqueiro.
Co obxecto de fomentar e potenciar a formación da poboación mariñeira é necesario artellar as accións que faciliten o acceso á formación náutica e marítimo-pesqueira, con especial incidencia na formación permanente de adultos e ciclos formativos de grao medio e superior.
Polo exposto, a Consellería do Mar, facendo uso das competencias que lle confire o artigo 34.6º da Lei 1/1983, do 22 de febreiro, de normas reguladoras da Xunta e da súa presidencia,
DISPÓN:
Artigo 1º.-Obxecto.
O obxecto desta orde é a convocatoria de prazas de aloxamento e manutención nos centros residenciais docentes do Instituto Politécnico Marítimo-Pesqueiro de Vigo e da Escola Oficial Náutico-Pesqueira de Ferrol, dependentes da Consellería do Mar.
Artigo 2º.-Beneficiarios.
Poderán ser beneficiarios das prazas de aloxamento e manutención todos os alumnos que durante o curso académico 2010/2011, realicen os seguintes estudos:
a) Marítimo-Pesqueiros.
-Ciclos formativos de grao medio e superior de formación profesional específica da familia profesional marítimo-pesqueira.
b) Náutico-Pesqueiros.
-Capitán de pesca, patrón costeiro polivalente, patrón local de pesca e mariñeiro pescador.
Artigo 3º.-Requisitos xerais dos aspirantes.
Para ser beneficiarios destas axudas os alumnos deberán reunir os seguintes requisitos:
-Ser cidadán de calquera país da Unión Europea ou estranxeiros que acrediten a residencia ou estean dentro dun programa de cooperación internacional.
-Non ser repetidor.
-Estar matriculados no curso académico 2010/2011 dun curso completo dos previstos no artigo 2º.
-Ter presentada a documentación correspondente para as validacións ás que tivese dereito.
-No caso de alumnos que realicen estudos náutico-pesqueiros, ter cumpridos 16 anos, como mínimo, no ano 2010.
Artigo 4º.-Clase de prazas.
As prazas poderán outorgarse nas seguintes dúas modalidades:
a) En réxime de aloxamento e manutención.
b) En réxime de manutención nos comedores dos centros residenciais docentes.
Artigo 5º.-Prazas en réxime de aloxamento e manutención.
Esta modalidade supón a utilización gratuíta dos servizos residenciais do centro
Para optar á praza en réxime de aloxamento e manutención, requirirase que o solicitante acredite documentalmente cumprir as condicións xerais establecidas no artigo 3º e, ademais, a imposibilidade de se trasladar ao seu domicilio diariamente, en razón da distancia e tempo investido, cando polos medios habituais de transporte público sexa superior a 60 minutos en cada un dos traxectos ou por razón de incapacidade física do solicitante, que faga que resulte penoso o transporte diario ao centro docente.
Artigo 6º.-Prazas en réxime de manutención.
A praza en réxime de manutención defínese como a utilización gratuíta dos servizos de comedor do centro.
Poderán solicitar praza en réxime de manutención os alumnos/as que acrediten documentalmente cumprir as condicións xerais establecidas no artigo 3º e, ademais, ter o seu domicilio habitual a unha distancia superior a 10 km do centro docente, ou ben que, aínda sendo menor, acrediten a súa imposibilidade de chegar coa puntualidade requirida ás clases da tarde.
Artigo 7º.-Prazos e presentación de solicitudes.
1. Os alumnos/as que inicien ou promocionen dentro dun mesmo ciclo só terán que realizar a reserva de praza, segundo o modelo que se recolle no anexo desta orde, ante a secretaría do centro con anterioridade ao 15 de outubro de 2010.
2. Todos os alumnos/as que soliciten praza para os estudos establecidos no artigo 2º.b) desta orde, deberán cubrir o impreso oficial dispoñible no centro, segundo o modelo que se recolle no anexo desta orde, e presentalo 15 días antes do inicio do curso a que opta.
Artigo 8º.-Adxudicación das prazas.
1. A adxudicación das axudas farase segundo un baremo en que se terán en conta os seguintes conceptos: renda familiar, rendemento académico e outras circunstancias familiares tal e como se deduce dos seguintes puntos deste precepto.
A puntuación resultante de sumar estes conceptos será a que determine a orde de adxudicación.
2. No caso de que os solicitantes obtivesen o mesmo coeficiente, terán preferencia os que acrediten documentalmente unha relación persoal ou familiar directa co sector, e dentro destes, terán preferencia os de menor renda familiar.
a) Rendemento académico do último curso realizado.
-Nota media de sobresaliente: 4 puntos.
-Nota media de notable: 3 puntos.
-Nota media de ben: 2 puntos.
-Nota media de suficiente: 1 punto.
-Nota media de insuficiente: 0 puntos.
Nas ensinanzas en que existan cualificacións globais por curso, aplicarase o baremo directamente. Cando a cualificación se faga por cada unha das materias cursadas, obterase a nota media de todas e despois aplicarase o baremo.
Nos ciclos formativos, onde as cualificacións se fan de 1 a 10, seguiranse as equivalencias que a continuación sinalamos:
9-10 sobresaliente.
7-8 notable.
6 ben.
5 suficiente, apto, validado.
3-4 insuficiente.
b) Renda familiar.
b.1) Por renda familiar entenderase o cociente resultante de dividir a suma dos ingresos brutos, calquera que sexa a súa procedencia, obtidos no ano anterior ao da solicitude por todos os membros computables da familia e que se acreditarán mediante a correspondente declaración do imposto da renda das persoas físicas presentada por cada un deles.
b.2) Considéranse membros da unidade familiar, ademais do solicitante: o pai e a nai, os irmáns menores de 23 anos ou os de maior idade, cando se trate de diminuídos físicos, psíquicos ou sensoriais, así como os ascendentes dos pais que xustifiquen, co certificado municipal correspondente, a súa residencia no mesmo domicilio que estes.
b.3) No caso de que o solicitante alegue a súa independencia familiar e económica, calquera que sexa o seu estado civil, deberá acreditar esta circunstancia e o seu domicilio, así como a titularidade ou o aluguer da vivenda, e os medios económicos con que conta.
b.4) Ao cociente da renda familiar dispoñible computada entre o número de membros da unidade familiar, adxudicaráselle a seguinte puntuación:
Ata 6.000 euros: 4 puntos.
De 6.000,01 ata 9.500 euros: 2 puntos.
De 9.500,01 ata 13.000 euros: 1 punto.
Desde 13.000,01 euros: 0 puntos.
c) Circunstancias familiares.
c.1) Aos solicitantes que teñan irmáns cursando estudos de bacharelato, formación profesional específica ou universitarios fóra da súa residencia habitual, engadiránselles 2 puntos polo primeiro e 1 punto máis por cada un dos seguintes.
c.2) Aos aspirantes en condición de orfandade, 2 puntos.
c.3) Aos aspirantes membros de familia numerosa de 1ª clase, 1 punto; de 2ª clase e honra, 2 puntos.
c.4) Aos aspirantes que teñan algún membro da unidade familiar en estado de enfermidade permanente ou con discapacidade, 2 puntos.
Todas as epígrafes referentes ás circunstancias familiares deberán xustificarse documentalmente.
Artigo 9º.-Comisión de valoración.
1. Para o estudo das solicitudes presentadas e selección de posibles adxudicatarios, constituirase en cada centro unha comisión coa seguinte composición:
Presidente: o xefe/a territorial correspondente ou persoa en quen delegue.
Secretario: o secretario/a do centro, que actuará como secretario da Comisión.
Vogais:
O director/a do centro.
O xefe/a de estudos do centro.
O xefe/a do Servizo de Ensino e Titulacións Náutico-Pesqueiras, ou persoa en quen delegue.
2. Das reunións celebradas polas comisións a que se refire o punto anterior, levantarase acta, que será remitida á Dirección Xeral de Desenvolvemento Pesqueiro.
3. A comisión fará unha proposta de resolución provisional motivada ao órgano que resolva, en que figure a relación de beneficiarios que reúnen as condicións e os desestimados, alegando a causa da súa denegación.
4. Publicada a listaxe e a resolución provisional no taboleiro de anuncios do centro, os/as solicitantes terán un prazo de 10 días naturais para presentar as alegacións que consideren oportunas.
5. Transcorrido o dito prazo e resoltas as alegacións presentadas, de ser o caso, a comisión tramitará a proposta de resolución definitiva, que será remitida á Dirección Xeral de Desenvolvemento Pesqueiro.
Artigo 10º.-Resolución.
1. A directora xeral de Desenvolvemento Pesqueiro, por proposta da comisión, resolverá por delegación expresa da conselleira do Mar, a listaxe definitiva de adxudicatarios/as en función das prazas vacantes, que se exporán no taboleiro de anuncios do centro.
2. A falsidade dos datos ou falsificación de documentos que se presenten, calquera que sexa o momento en que se demostre a inexactitude, terá como consecuencia a perda de todos os dereitos dos/das solicitantes que incorran en tal situación e, en consecuencia, a perda da praza de residencia, ademais das responsabilidades a que houbese lugar, logo da apertura do correspondente expediente.
3. As resolucións expresas ou presuntas, que recaian ao abeiro desta orde porán fin á vía administrativa e contra elas poderase interpoñer recurso potestativo de reposición perante a Consellería do Mar no prazo dun mes contado a partir do día seguinte ao da notificación, ou de tres meses contados a partir do día seguinte no que se produza o acto presunto, segundo os casos.
Así mesmo, tamén poderán interpoñer directamente recurso contencioso-administrativo ante os órganos desta xurisdición no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel no que se produza o acto presunto. Todo iso sen prexuízo de que os interesados poidan exercer calquera outro que consideren procedente.
Artigo 11º.-Incorporación dos alumnos/as ás residencias.
1. Os residentes poderán desfrutar da praza de residencia unicamente durante o tempo de duración do curso solicitado.
2. As persoas incorporadas quedarán suxeitas ás normas de réxime interno do centro.
3. O estado de saúde do residente acreditarase documentalmente, mediante certificado médico, no momento da incorporación ao centro, e deberá permitir o normal desenvolvemento da vida residencial e docente.
Artigo 12º.-Perda do dereito á residencia.
1. Os residentes que non se incorporen ao centro residencial nas datas sinaladas para o inicio do curso, non poderán facer uso da praza de residencia, e perderán os seus dereitos agás nos casos de forza maior.
2. A perda da condición de alumno/a do centro onde debía cursar os estudos para os que lle foi concedida a praza determinará a perda desta e, asemade, da condición de residente do centro residencial docente.
3. Igualmente, cesarán no uso das prazas en réxime de aloxamento e manutención como consecuencia de sanción disciplinaria ou cando o alumno/a non acuda con regularidade ás clases lectivas e, logo dun informe previo e por petición do director do centro.
Artigo 13º.-Alumnos con praza na residencia que realicen a formación en centros de traballo.
Os/as alumnos/as con praza na residencia que se incorporen á FCT en empresas situadas nun raio de 5 km de distancia ao centro, poderán seguir usando a residencia ata o remate da FCT na dita empresa.
Disposicións adicionais
Primeira.-Esta orde seguirá aberta á posibilidade de solicitude de prazas de residencia nos centros residenciais docentes do Instituto Politécnico Marítimo-Pesqueiro de Vigo e na Escola Oficial Náutico-Pesqueira de Ferrol sempre que existan prazas dispoñibles, segundo a programación aprobada pola Dirección Xeral de Desenvolvemento Pesqueiro para os cursos de mariñeiro pescador, patrón local de pesca e patrón costeiro polivalente.
Segunda.-De conformidade co establecido no artigo 13, punto 4 da Lei 4/2006, do 30 de xuño, de transparencia e boas prácticas na Administración pública galega, a Consellería do Mar publicará na súa páxina web oficial a relación de beneficiarios das axudas de residencia, polo que a presentación da solicitude leva implícita a autorización para o tratamento dos datos dos beneficiarios e da súa publicación na páxina web.
Terceira.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administración públicas e do procedemento administrativo común, na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o seu regulamento, e nos preceptos básicos da Lei 38/2003, do 13 de novembro, xeral de subvencións.
Disposicións derradeiras
Primeira.-Facúltase a Dirección Xeral de Desenvolvemento Pesqueiro para ditar as disposicións necesarias para o desenvolvemento e a execución desta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 17 de xuño de 2010.
Rosa Mª Quintana Carballo
Conselleira do Mar
Ver referencia pdf "13800D012P026.PDF"